Thomas Jensen (S), 2012-01-31:
Ja, det er ikke rigtig til at blive klog på, hvad den forrige taler mener.
Det lød rimelig sort, og vi ved ikke, om vi får nogle grænsebomme igen, eller om vi ikke gør, men det kan være, vi får det afklaret senere i dag.
Der er som bekendt ingen grænser for, hvad Dansk Folkepartis politiske finurligheder rækker til, og nu står vi så igen på Dansk Folkepartis foranledning og debatterer grænser.
Den gamle traver skal åbenbart have endnu en tur i manegen, og det kan jeg sådan set godt forstå, for Dansk Folkeparti har jo ikke fået så meget opmærksomhed på det seneste.
I maj 2011 kæmpede den daværende regering for at skaffe flertal for deres 2020-plan, og som så mange gange før stillede Dansk Folkeparti så deres mandater til rådighed, og Dansk Folkeparti fik som sagt permanent grænsekontrol indført.
Den højreorienterede regering og Dansk Folkeparti valgte så i en krisetid at bruge de danske skatteborgeres penge til kontrolbygninger og toldere, og det på trods af anbefalinger fra de sagkyndige – der var ikke de ulovligheder, som aftalen skulle sætte en stopper for, alt fra indsmugling af narkotika, dopingmidler, våben, sprængstoffer, østeuropæiske bander og hjemmerøverier.
Tjah, spørger man de højreorienterede, er svaret velsagtens ja, for det snedige ved aftalen er, at har man snuppet flere kriminelle i at begå ulovligheder, har indsatsen virket, og har man snuppet færre, har indsatsen også virket, for så har man jo nok skræmt de grænsekriminelle væk fra at begå de her ulovligheder.
Men med hele den her argumentation overser man selve pointen, nemlig at grænseoverskridende kriminalitet jo ikke kun begrænser sig til den fysiske grænse mellem Danmark og Tyskland.
Derfor er det også vigtigt, at vi fordomsfrit foretager mange forskelligartede indsatser i forhold til grænseoverskridende ulovligheder, og i regeringspartierne er vi meget optaget af, at det, når vi bekæmper grænseoverskridende kriminalitet, så skal foregå intelligent, på et fundament af fagkundskab og ikke med udgangspunkt i symbolpolitik.
Allerede i juni 2011 fremsatte Socialdemokraterne sammen med SF og Det Radikale Venstre et beslutningsforslag om, at planerne om at opføre nye kontrolanlæg skulle droppes.
I stedet foreslog vi at styrke forudsætningerne for en mobil, fleksibel og efterretningsbaseret indsats mod grænseoverskridende kriminalitet.
, så når vi har truffet beslutning om at trække VKO's aftale tilbage, er det, fordi vi insisterer på at bruge borgernes penge på initiativer, der giver resultater.
Anbefalinger viser, at stationær kontrol og toldere ved grænseovergange er en ineffektiv metode at bekæmpe grænseoverskridende kriminalitet på.
Grænseoverskridende kriminalitet bekæmpes derimod langt mere effektivt, hvis indsatsen er mobil, baseres på efterretninger, analyser af kriminalitetsmønstre og sker i et tæt internationalt myndighedssamarbejde.
Med forespørgslen i dag hører man jo et ekko fra en fortid, hvor Dansk Folkeparti år efter år fik symbolpolitiske lunser som betaling for at holde hånden under VK's økonomiske politik, og de her politiske betalinger gjorde jo som ofte Danmark til et lidt mindre åbent sted at være.
Derfor er det også på sin plads at takke Dansk Folkeparti for med dagens forespørgsel at minde os om, at fortid er fortid.
Folketinget noterer sig derudover med tilfredshed, at der fremadrettet vil blive gennemført en effektiv dansk toldkontrol, som vil være mobil, fleksibel og efterretningsbaseret, og som vil blive tilrettelagt i et tæt samarbejde mellem de involverede myndigheder, herunder også udenlandske myndigheder.«